Betər (Şair Məhəmməd)
Bir gözəl gördüm bu gün, 
Yusifi-Kənandan betər; 
Gül yanaq, ayna qabaq, 
Huriyü qılmandan betər; 
Göz görüb gül camalın, 
Bağrım olub qandan betər; 
Dərdlərə dərman edər 
Həkimi-loğmandan betər; 
Yandırır eşqi məni 
Atəşi-suzandan betər.

Ay gözəl, mürvət elə.
Eşq oduna yandı Kərəm; 
Səhrada Məcnun kimi, 
Leyli deyib, ah çəkərəm; 
Şirinin Fərhadı tək 
Sahibi-səngi-güsərəm;
Şeyx Sənan şövqdən 
Söylədi: billah, kafərəm; 
Həsrətindən olmuşam 
Mən Şeyx Sənandan betər.

Hüsnün ərşin zinəti,
Qaşın hilala vermərəm; 
Süleyman həşəmətin 
Şənü cəlala vermərəm; 
Ləblərin şəhdi-şəkər. 
Ləzzətdə bala vermərəm; 
Telinin bir muyunu 
Külli mahala vermərəm;
Ay qabağın şöləsi 
Mehri-dirəxşandan betər.

Görmədim mən bir belə 
Gözəllər şahı, müxtəsər; 
Bir görüb, ayrı düşən 
Çox çəkər ahı, müxtəsər; 
Camalı xəcil eylər,
Şəms ilə mahı, müxtəsər; 
Bilmirəm, mən xəstənin 
Nədir günahı, müxtəsər; 
Başımdan aşan dərdim 
Eyləyir tüğyandan betər.

Məhəmməd, bir fəhm elə, 
Gözəllər sərdarıdı bu; 
Hüsndə Züleyxa tək, 
Firiştə kirdarıdı bu;
Yer üzündə varmı tayı, 
Görən, kimin yarıdı bu? 
Dahanı gül qönçəsi, 
Dişləri mirvarıdı bu; 
Ləblərin ləzzəti var 
Kövsəri-Rizvandan betər.
Müxəmməslər